b'\n_START_ARTICLE_\nInvasionen af Khwarezmia\n_START_PARAGRAPH_\nInvasionen af Khwarezmia blev foretaget af mongolerne under ledelse af Djengis Khan. Invasionen var en h\xc3\xa6vn mod khwarezmiderne for Otrarkatastrofen. Efter invasionen kontrollerede mongolerne Khwarezmia, som tidligere var et selvst\xc3\xa6ndigt imperium. Khwarezmidernes territorium var store dele af Storiran, blandt andet nutidens Usbekistan, Turkmenistan, Afghanistan, Iran og nogle nordlige provinser i Indien. Erobringen af Khwarezmia var det f\xc3\xb8rste af tre st\xc3\xb8rre mongolske erobringstogter vestp\xc3\xa5, som resulterede i mongolernes invasion af Centralasien.\n_START_SECTION_\nBaggrund\n_START_PARAGRAPH_\nEfter mongolernes erobring af Naimanerriget i 1205 flyttede fyrsten Kuchlug til Kara-Khitan, hvor han skabte en magtbase. Under ledelse af Djengis Khans s\xc3\xb8n Jochi og general Jebe erobrede mongolerne Kara-Khitan i \xc3\xa5r 1218. Kara-Khitai gr\xc3\xa6nsede mod syd op til Khwarezmidernes imperium. Djengis Khan s\xc3\xa5 store fordele i at have en fri handelsrute fra \xc3\xb8st til vest og \xc3\xb8nskede derfor gode handelsrelationer med khwarezmiderne og deres shah Ala ad-Din Muhammed II. Djengis Khan behandlede Ala ad-Din Muhammed II som en j\xc3\xa6vnbyrdig og b\xc3\xb8d ham velkommen med ordene: "du behersker morgensolen og jeg aftensolen".  I 1217 indgik mongolerne en handelsaftale med Ala ad-Din Muhammed II._NEWLINE_I 1218 var Jochi i Kara-Khitan for at afslutte den mongolske invasion og henrette trodsige naimaner. Under jagten p\xc3\xa5 naimanerstyrker, som flygtede mod sydvest, kom de i konflikt med Ala ad-Din Muhammed II, hvilket greb forstyrrende ind i de diplomatiske forbindelser mellem mongolerne og Khwarezmia. Som en f\xc3\xb8lge heraf beordrede den lokale guvern\xc3\xb8r i Otrar, Gayer Khan, at en mongolsk karavane med handelsfolk og gesandter skulle f\xc3\xa6ngsles p\xc3\xa5 trods af deres diplomatiske status. Siden lod shahen dem henrette. Dette ans\xc3\xa5 Djengis Khan for at v\xc3\xa6re en krigserkl\xc3\xa6ring, og han planlagde derfor en invasion, som fandt sted i begyndelsen af 1219.\n_START_SECTION_\nInvasionen\n_START_PARAGRAPH_\nDen milit\xc3\xa6re operation blev ledet af generalerne Jebe og Tsubotai. Djengis Khan fulgte h\xc3\xa6ren fra mongolernes hovedstad Karakorum og vestp\xc3\xa5 forbi Dzungariet og ind i Kasakhstan hvor de slog lejr for at tr\xc3\xa6ne til det kommende angreb. Styrkerne ansl\xc3\xa5s til at have best\xc3\xa5et af mellem 100.000 og 200.000, og alle medbragte to eller tre heste. I \xc3\xa5r 1219 begav armeen sig sydp\xc3\xa5 for at erobre den nordlige del af Transoxanien med dets allierede. Mange byer blev udplyndret og befolkningen blev myrdet, bortset fra nogle h\xc3\xa5ndv\xc3\xa6rkere, som kunne v\xc3\xa6re til nytte for h\xc3\xa6ren._NEWLINE_I efter\xc3\xa5ret 1219 n\xc3\xa5ede de mongolske tropper Otrars bymure, hvor guvern\xc3\xb8ren havde i alt 80.000 soldater til at forsvare byen. Mongolerne omringede byen, som senere p\xc3\xa5 \xc3\xa5ret faldt i mongolernes h\xc3\xa6nder efter fem m\xc3\xa5neders belejring, da en officer \xc3\xa5bnede en port i bymuren under et flugtfors\xc3\xb8g. Efter at have indtaget byen myrdede mongolerne store dele af befolkningen, men guvern\xc3\xb8ren Gayer Khan, som for\xc3\xa5rsagede konflikten, blev taget til fange i for\xc3\xa5ret 1220. If\xc3\xb8lge en myte blev han henrettet ved at f\xc3\xa5 h\xc3\xa6ldt smeltet s\xc3\xb8lv i \xc3\xb8jne og \xc3\xb8rer._NEWLINE_Efter erobringen af Otrar delte Djengis Khan sine tropper, hvorefter Jochis tropper fortsatte til Khwarezms nordlige dele og Djengis Khan selv begav sig gennem Kyzyl Kum\xc3\xb8rkenen og krydsede Syr-Darja, hvor byerne hurtigt overgav sig._NEWLINE_I februar eller marts 1220 n\xc3\xa5ede Djengis khan Buchara, hvor hans h\xc3\xa6r blev angrebet af en garnison p\xc3\xa5 20.000\xc2\xa0mand, som dog blev jaget p\xc3\xa5 flugt til Bucharaarken. Denne bys indbyggere \xc3\xa5bnede imidlertid byportene for mongolerne, og Djengis Khan samlade overklassen og holdt en tale, hvis ordlyd er dokumenteret. Han lod herefter byen afbr\xc3\xa6nde._NEWLINE_Efter Buchara begav en del af h\xc3\xa6ren sig \xc3\xb8stp\xc3\xa5, hvor Ala ad-Din Muhammed II havde grundlagt en ny hovedstad Samarkand, som blev forsvaret af 40.000 til 110.000 soldater og en brigade med 20 elefanter. Samarkand blev erobret og derfor flygtede Ala ad-Din Muhammed II fra Samarkand, jaget af Jebe og Tsubotai gennem Usbekistan, Turkmenistan og Iran , til en \xc3\xb8 i det Kaspiske Hav, hvor han d\xc3\xb8de sent i 1220 eller tidligt 1221. Herefter fulgte en ekstrem massakre med formentlig over 1\xc2\xa0million henrettelser, hvorefter n\xc3\xa6sten hele Khwarezmidernes imperium var faldet sammen. Herat, Neyshabur og Merv blev erobret p\xc3\xa5 blot tre m\xc3\xa5neder i 1221 under ledelse af Tolui. Slaget om Merv blev ogs\xc3\xa5 yderst blodigt med mindst 700.000 dr\xc3\xa6bte.'